Margate-vrou verkrag en vermoorJanetta Lorraine van der Walt, ŉ 60-jarige voormalige ouditeur, is Dinsdagaand by haar huis in Margate, KwaZulu-Natal, verkrag en vermoor, het Beeld Donderdag berig. “Die slagoffer is dood nadat sy met ŉ skerp voorwerp in haar nek gesteek is,” het kapt. Gerald Mfeka, ŉ polisiewoordvoerder, aan die dagblad gesê. Van Der Walt, ŉ voormalige ouditeur van die Suid-Afrikaanse Inkomstediens in Durban, Springs en Alberton, is verkrag voor sy vermoor is. Sy en haar suster het televisie gekyk toe sy buite toe gegaan het om ondersoek in te stel nadat sy ŉ geraas gehoor het. Haar suster het gesien hoe sy aangeval word en het hulp ontbied. Mfeka het mense gewaarsku om nie self ondersoek in te stel as hulle ŉ vreemde geraas buite hul huise hoor nie. “Bel eerder die polisie of druk ŉ paniekknoppie, maar moet nie buite toe gaan nie,” het hy gesê. – SAPA